2. ปัจจัยความเสี่ยง

ในรอบระยะเวลา 1 ปีที่ผ่านมา
เศรษฐกิจของประเทศไทยมีการเคลื่อนไหวในทิศทางที่ลดลงอย่างต่อเนื่อง พฤติกรรมการใช้จ่าย
และการลงทุนภาคเอกชน เริ่มส่งสัญญาณอ่อนตัวลง ทำให้เป็นที่แน่นอนว่า
อัตราการเติบโตของเศรษฐกิจประเทศไทยจะค่อนข้างลดต่ำ หรืออาจติดลบ
และภาพรวมของอุปสรรคจากภายนอกประเทศเริ่มส่งผล อาทิเช่น
นักท่องเที่ยวจากต่างประเทศมีสถิติลดลง ความเชื่อมั่นของนักลงทุนเริ่มถดถอย
เหตุการณ์นี้ยืดเยื้อมานานจากปัญหาวิกฤติทางการเงินของสหรัฐอเมริกา
รวมทั้งประเทศไทยเองก็ประสบสถานการณ์ทางการเมืองที่ไม่สงบอยู่เป็นระยะ

วิกฤติเศรษฐกิจนี้ทำให้ผู้คนระมัดระวังการใช้จ่าย ธุรกิจสถานพยาบาลเริ่มมีแนวโน้มว่า
คนไข้จะเปลี่ยนไปใช้บริการประกันสุขภาพของรัฐ หรือโรงพยาบาลระดับกลาง-ล่างมากขึ้น ดังนั้น
เมื่อโรงพยาบาลเอกชนระดับสูงต้องการรักษาฐานผู้ป่วยให้เข้ารับบริการมากที่สุด จึงเข้ามาเฉลี่ย
หรือดึงลูกค้าจากระดับกลางมาทดแทนลูกค้าต่างประเทศ

โรงพยาบาลเอกชนในกลุ่ม Medical Hub ซึ่งเคยมีสัดส่วนผู้ป่วยจากต่างประเทศ ประมาณ 40% -
50% เริ่มประสบภาวะคนไข้ต่างชาติลดลง จึงต้องปรับแผนหันมารักษาฐานลูกค้าคนไทยมากขึ้น
โดยมีการแข่งขันกันเองในหลายระดับ

โรงพยาบาลเอกชลเอง ก็ถูกผลกระทบโดยตรงจากโรงพยาบาลภาคเอกชนดังกล่าว
ในระยะไตรมาสที่ 2 เนื่องด้วยการต่อสู้ด้วยยุทธวิธีทางราคา
ที่ต้องการเพิ่มอัตราทางการตลาดในหมู่คนไทยโดยมีเป้าหมายว่า
ทำรายได้น้อยลงจากผลประกอบการ ดีกว่าขาดทุนจากการดำเนินงาน
ซึ่งผู้ประกอบการโรงพยาบาลอื่นๆ ก็ต้องวางแนวทางปรับตัว
เพื่อให้ธุรกิจสามารถดำเนินการต่อไปได้

จากปัญหาต่างๆ เหล่านี้ สิ่งที่โรงพยาบาลทำได้คือ ต้องระมัดระวังในเรื่องค่าใช้จ่าย
และในไตรมาสที่ 3 ทางโรงพยาบาลได้รับประโยชน์ในระยะสั้นจากผลของโรคไข้หวัด 2009
ที่ทำให้อัตราการเข้ามารับการรักษาพยาบาลเพิ่มขึ้น
จากการตระหนักถึงภัยอันตรายอันอาจทำให้ถึงแก่ชีวิตได้
โดยคนไข้ได้เห็นความสำคัญในการมาตรวจหาเชื้อ H1N1 แม้เมื่อมีการเจ็บป่วยเพียงเล็กน้อย
เพื่อหลีกเลี่ยงความเสี่ยงนี้

โรงพยาบาลเอกชล และโรงพยาบาลเอกชล 2 ได้มีการปรับกระบวนการทำงานให้กระชับเป็นระบบ
ติดต่อถึงกัน และยังคงให้ความสำคัญกับคุณภาพการบริการ โดยการเอาใจใส่ผู้ป่วยเป็นอันดับแรก
และต้องให้บริการด้วยคุณภาพ และความปลอดภัยแก่ผู้ป่วยเป็นหน้าที่หลัก

โรงพยาบาลเอกชล 2 ได้นำระบบคุณภาพ ISO 9002 มาใช้เพื่อการพัฒนา
และปรับปรุงสมรรถนะขององค์กร ซึ่งได้ผ่านการรับรองเมื่อปี 2551
และต่อมาได้ผ่านการรับรองคุณภาพบันไดขั้นที่ 2 สำหรับการพัฒนาสู่ HA
ซึ่งได้รับมอบกิตติกรรมประกาศบันไดขั้นที่ 2 สู่ HA ในวันที่ 19 มกราคม 2553
โดยองค์กรมีความเชื่อมั่น ในการใช้ระบบคุณภาพนี้มาเพิ่มประสิทธิภาพ
และประสิทธิผลในการดำเนินงาน เพื่อการให้บริการรักษาพยาบาลผู้ป่วย

จากภาวะวิกฤติเศรษฐกิจโลกที่เกิดขึ้นส่งผลกระทบ ให้เศรษฐกิจไทยชะลอตัวตามไปด้วย
ดังนั้นการบริหารธุรกิจขององค์กร จะให้ความสำคัญกับการบริหารจัดการในระยะสั้นมากกว่า
เนื่องจากการวางแผนในระยะยาว ขึ้นอยู่กับปัจจัยหลายอย่างที่อยู่นอกเหนือการควบคุม
และไม่อาจคาดการณ์ได้โดยแน่ชัด

ในไตรมาสสุดท้าย แม้การระบาดของโรคไข้หวัดใหญ่ 2009 ได้จางหายไป
แต่จำนวนชาวต่างชาติที่เพิ่มขึ้นก็ไม่ได้เป็นปัจจัยหลักต่อผลประกอบการของบริษัทฯ
เพราะกลุ่มคนไข้ของโรงพยาบาลเอกชล และโรงพยาบาลเอกชล 2
ก็ยังเป็นคนไข้ในพื้นที่กลุ่มภาคตะวันออก รวมทั้งแรงงานจากจังหวัดใกล้เคียงอื่นๆ
ที่มาทำงานในนิคมอุตสาหกรรมในเขตปริมณฑล รวมถึงชาวต่างชาติที่มาประกอบธุรกิจ
และลงทุนในประเทศไทย

ปัจจัยสำคัญอีกข้อที่สนับสนุนให้บริษัทฯ มีรายได้เติบโต หรือยังคงสามารถรักษาฐานรายได้ที่สม่ำเสมอ
สวนทางกับภาพรวมของเศรษฐกิจที่ซบเซา เป็นเพราะชาวชลบุรี
และจังหวัดใกล้เคียงให้ความไว้วางใจกับโรงพยาบาลเอกชลที่มีแพทย์ผู้เชี่ยวชาญสามารถให้บริการรักษาพยาบาลได้ตลอดเวลาอย่างมีประสิทธิภาพ
และอยู่คู่มากับพื้นที่นี้เป็นเวลาเกือบ 30 ปีแล้ว

ปัจจัยความเสี่ยงที่สำคัญอันมีผลโดยตรงต่อโรงพยาบาลเอกชล 2 คือ
เศรษฐกิจที่ถดถอยได้ทำให้เกิดการปิดตัวลงของสถานประกอบการ และการเลิกจ้างงาน
ซึ่งมีผลกระทบโดยตรงต่อจำนวนผู้ประกันตนโดยรวม ที่จะมีจำนวนลดลงเรื่อยๆ
จนกว่าสภาพเศรษฐกิจจะฟื้นตัว มีการลงทุนเพิ่ม และมีการจัดหาจัดจ้างแรงงานอีกครั้ง

อย่างไรก็ดี ในส่วนของโรงพยาบาลเอกชล 2 ประชากรใกล้เคียงเริ่มรู้จักและมาใช้บริการเพิ่มขึ้น
เจ้าหน้าที่มีความมุ่งมั่น และมีกำลังใจมากขึ้น โดยเฉพาะหลังจากการได้รับการรับรองระบบคุณภาพ
HA ระดับบันไดขั้นที่ 2 ทางโรงพยาบาลได้รับผลตอบแทนพิเศษ
จากการปรับอัตราค่ารักษาพยาบาลต่อผู้ประกันตนที่ทางภาครัฐจัดให้ ในโครงการประกันสังคม
รวมถึงการเบิกจ่ายค่าใช้จ่ายในการรักษาโรคเรื้อรังที่เพิ่มมากขึ้นตามจำนวนคนไข้
และหลังจากดำเนินธุรกิจมาได้กว่า 2 ปี สถานภาพของโรงพยาบาลเอกชล 2
ก็เริ่มกระเตื้องขึ้นโดยผู้ป่วยประกันสังคมมีความมั่นใจมาลงทะเบียนในโครงการมากขึ้นเป็นลำดับ

ทั้งนี้จากการควบคุมค่าใช้จ่ายปรับลดต้นทุนในการบริหารกิจการโดยยังคงรักษาคุณภาพการให้การรักษาพยาบาลไว้
ทำให้บริษัทฯ ยังสามารถทำกำไรสุทธิได้ในปีนี้ ในขณะที่ทั้งสองโรงพยาบาลมีการลงทุน เพื่อปรับปรุง
และยกระดับมาตรฐานคุณภาพเรื่อยมา มีการขยายพื้นที่ในการสนับสนุนกิจการบริการ เช่น โรงซักรีด
ซึ่งสร้างเสร็จภายในสิ้นปีตามกำหนด
และการปรับปรุงบริเวณผู้ป่วยนอกทั้งหมดของโรงพยาบาลเอกชล ซึ่งเน้นในเรื่องความสวยงาม
และประโยชน์การใช้สอยของพื้นที่อย่างเหมาะสม

ปัจจุบันโรงพยาบาลเอกชล และโรงพยาบาลเอกชล 2 รวมกัน
มีผลการดำเนินงานที่มีกำไรสุทธิเฉลี่ยแล้วอยู่ในเกณฑ์ระดับที่น่าพอใจ และกระแสเงินสดที่เกิดขึ้น
ก็สามารถนำมาใช้จ่ายคืนเงินต้นธนาคาร และเจ้าหนี้ของโรงพยาบาลได้ตรงเวลาตามกำหนด
โดยไม่ต้องกู้ยืมเพิ่มแต่อย่างใด